钦定古今图书集成/理学汇编/经籍典/第186卷 > 刘知几史通 > 《春秋》
## 钦定古今图书集成/理学汇编/经籍典/第186卷 > 刘知几史通 > 《春秋》

春秋家者，其先出于三代。按《汲冢璅语》，记太丁时事，
目为《夏殷春秋》。孔子曰：“疏通知远，《书》教也；属辞比事，
《春秋》教也。”知《春秋》始作，与《尚书》同时。《璅语》又有《晋春
秋》，记献公十七年事。《国语》云：“晋羊舌肸习于《春秋》，悼
公使傅其太子。”《左传昭二年》：晋韩宣子来聘，见《鲁春
秋》，曰：“周礼尽在鲁矣。”斯则《春秋》之目，事匪一家。至于
隐没无闻者，不可胜载。又按《竹书纪年》，其所记事，皆
与《鲁春秋》同。《孟子》曰：“晋谓之乘，楚谓之《梼杌》”，而鲁谓
之《春秋》，其实一也。然则乘与《纪年》、梼、杌，其皆《春秋》之
别名者乎？故《墨子》曰：“吾见《百国春秋》。”盖皆指此也。逮
仲尼之修《春秋》也，乃观《周礼》之旧法，遵鲁史之遗文，
据行事，仍人道，就败以明罚，因兴以“立功，假日月而
定历数，藉朝聘而正礼乐，微婉其辞，隐晦其文，为不
刊之言，著将来之法，故能弥历千载，而其书独行。”又
按儒者之说《春秋》也，以事系日，以日系月，言春以包
夏，举秋以兼冬，年有四时，故错举以为所记之名也。
苟如是，则晏子、虞卿、吕氏、陆贾其书篇第，本无年月，
而亦谓之《春秋》，盖有异于此者也。至太史公著《史记》，
始以天子为本纪，考其宗旨，如昔《春秋》。自是为国史
者皆用斯法。然时移世异，体式不同，其所书之事也，
皆言罕褒讳，事无黜陟，故马迁所谓“整齐故事尔”，安
得比于《春秋》哉？